‘SSI’เห็นกำไรรำไรหาทางปันผลปี’56
SSI ลุ้นจ่ายเงินปันผลจากกำไรปี 2556 หาทางล้างส่วนต่ำหุ้น 6,200 ล้านบาท
13 ต.ค. 2555

SSI ลุ้นจ่ายเงินปันผลจากกำไรปี 2556 หาทางล้างส่วนต่ำหุ้น 6,200 ล้านบาท 
นายวิน วิริยประไพกิจ ประธานเจ้าหน้าที่บริหารกลุ่มและกรรมการผู้จัดการใหญ่ บริษัท สหวิริยาสตีลอินดัสตรี (SSI) เปิดเผยว่า บริษัทยังคงยืนยันเป้าหมายเดิมที่เริ่มมีจุดคุ้มทุนจากโรงถลุงเหล็กที่อังกฤษ ตั้งแต่ไตรมาสแรกปีหน้าเป็นต้นไป เพราะ 5 เดือนที่ผ่านมา ที่สามารถผลิตงานต้นน้ำเองได้ และเริ่มมีต้นทุนผลิตคงที่ พร้อมมีลูกค้าใหม่ในต่างประเทศเพิ่มขึ้น 
อย่างไรก็ตาม การจ่ายเงินปันผลจากผลกำไรปี 2556 บริษัทคงต้องหาบริษัทที่ปรึกษาทางการเงิน เพื่อศึกษาหาวิธีล้างส่วนต่ำกว่ามูลค่าหุ้นที่จะเกิดขึ้นหลังเพิ่มทุนเสร็จช่วงกลางเดือน พ.ย.นี้ ประมาณ 6,200 ล้านบาท เพราะขายหุ้นในราคา 0.68 บาท ต่ำกว่าราคามูลค่าที่ตราไว้ (พาร์) ที่ 1 บาท ทำให้อัตราหนี้สินต่อทุน (ดี/อี) ลดลงเหลือ 1.68 เท่า จากปัจจุบันอยู่ที่ 3.1 เท่า
สำหรับผลดำเนินงานปี 2556 น่าจะดีกว่าปีนี้ ซึ่งรายได้จะเติบโตจากปีก่อน 30% หลังไตรมาส 3 ดีกว่าไตรมาส 2 ปัจจุบันบริษัทมีกำลังการผลิตรวมอยู่ที่ 80% 
“เชื่อว่าจุดต่ำสุดของเราได้ผ่านไปแล้ว ตอนนี้เริ่มเห็นผลจากการลงทุนงานต้นน้ำ และคาดว่าไตรมาส 4 จะมีลูกค้าใหม่จากต่างประเทศอีก 5 ราย ซึ่ง 3 ราย จะซื้อประจำ ส่วนอีก 2 ราย อยู่ระหว่างการเจรจา” นายวิน กล่าว
ปัจจุบันสัดส่วนรายได้จากสินค้าเหล็กมูลค่าสูงอยู่ที่ 40% แต่ในปี 2557 จะเพิ่มเป็น 70% 
สำหรับผลการประชุมวิสามัญผู้ถือหุ้น เมื่อวันที่ 11 ต.ค.ที่ผ่านมา ที่ใช้เวลาพิจารณานานกว่า 3 ชั่วโมง 45 นาที และที่ประชุมมีมติอนุมัติทุกวาระในเรื่องการจัดโครงสร้างทางการเงิน ซึ่งผู้ถือหุ้นให้ความสนใจสอบถามถึงการใช้สิทธิเพิ่มทุนของบริษัท วาโนเมท ซึ่งเป็นพันธมิตรใหม่ของบริษัท โดย SSI ชี้แจงว่า วาโนเมทมีโอกาสถือหุ้นสูงสุดได้ถึง 29% จากปัจจุบันถือ 15%